REGOLAMENT TAL-KUNSILL (KE) Nru 374/2005
tat-28 ta’ Frar 2005
li jemenda r-Regolament (KE) Nru 2007/2000 li jintroduċi ċerti miżuri kummerċjali ta'eċċezzjoni għal pajjiżi u territorji li jipparteċipaw fi, jew li huma marbutin mal-proċess ta' Stabbilizzazzjoni u Assoċjazzjoni ta' l-Unjoni Ewropea
IL-KUNSILL TA’ L-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea, u b’mod partikolari l-Artikolu 133 tiegħu,
Wara li kkunsidra l-proposta mill-Kummissjoni,
Billi:
(1)
Taħt ir-Regolament (KE) Nru 2007/2000 (1), il-Komunità estendiet l-aċċess bla dazju għall-importazzjonijiet mill-pajjiżi konċernati ta' ħafna mill-merkanzija agrikola, inkluż iz-zokkor.
(2)
Fil-każ taz-zokkor, l-aċċess bla dazju għal kwantitajiet mingħajr limitu ħoloq inċentiv għall-produzzjoni tal-Balkani tal-Punent f'livelli li huma insostenibbli fir-rigward ta' l-iżviluppi previsti.
(3)
Il-modifika tar-reġim ta' importazzjoni ta' kull wieħed mill-pajjiżi tal-Balkani tal-Punent, filwaqt li tirrispetta l-konċessjonijiet kummerċjali preżenti ser tipprepara lis-settur tagħhom għall-aġġustamenti meħtieġa biex joperaw f'ambjent realistiku u ekonomikament sostenibbli.
(4)
Ir-Regolament (KE) Nru 2007/2000 għandu jiġi emendat biex jiċċara li l-importazzjonijiet preferenzjali Komunitarji ta' inbid mill-Balkani tal-Punent jgawdu biss mill-kwoti ta' tariffi, aktar milli aċċess bla dazju mingħajr limitu, taħt il-miżuri awtonomi,
ADOTTA DAN IR-REGOLAMENT:
Artikolu 1
Ir-Regolament (KE) Nru 2007/2000 huwa b'dan emendat kif ġej:
(1)
L-Artikolu 1 għandu jiġi emendat kif ġej:
(a)
il-paragrafu 1 għandu jkun sostitwit b'dan li ġej:
“1. Bla ħsara għad-dispożizzjonijiet speċjali stabbiliti fl-Artikoli 3 u 4, prodotti li joriġinaw fl-Albanija, il-Bosnja-Ħerzegovina u s-Serbja u l-Montenegro, inkluż il-Kosovo, minbarra dawk ta' l-intestaturi Nri 0102, 0201, 0202, 1604, 1701, 1702 u 2204 tan-Nomenklatura Magħquda, għandhom jiġu ammessi għal importazzjoni fil-Komunità mingħajr restrizzjonijiet jew miżuri kwantitattivi b'effett ekwivalenti u b'eċċezzjoni mid-dazji doganali u imposti b'effett ekwivalenti.”
(b)
għandu jinżied il-paragrafu li ġej:
“3. Importazzjonijiet ta' prodotti taz-zokkor taħt l-intestaturi Nri 1701 u 1702 tan-Nomenklatura Magħquda li joriġinaw fl-Albanija, il-Bosnja-Ħerzegovina u s-Serbja u l-Montenegro, inkluż il-Kosovo għandhom jibbenefikaw minn konċessjonijiet previsti fl-Artikolu 4.”
(2)
Il-paragrafu 4 li ġej għandu jinżied ma’ l-Artikolu 4:
“4. Importazzjonijiet ta' prodotti taz-zokkor taħt l-intestaturi Nri 1701 u 1702 tan-Nomenklatura Magħquda li joriġinaw fl-Albanija, il-Bosnja-Ħerzegovina u s-Serbja u l-Montenegro, inkluż il-Kosovo, għandhom ikunu suġġetti għall-kwoti ta' tariffi annwali bla dazju li ġejjin:
(a)
1 000 tunnellata (piż nett) għal prodotti taz-zokkor li joriġinaw fl-Albanija;
(b)
12 000 tunnellata (piż nett) għal prodotti taz-zokkor li joriġinaw fil-Bosnja-Ħerzegovina;
(c)
180 000 tunnellata (piż nett) għal prodotti taz-zokkor li joriġinaw fis-Serbja u l-Montenegro, inkluż il-Kosovo.”
(3)
L-Artikolu 6 għandu jiġi emendat kif ġej:
(a)
it-titolu għandu jiġi sostitwit b'dan li ġej:
“Implimentazzjoni ta' kwoti ta' tariffi għall-‘baby beef’ u z-zokkor”.
(b)
għandu jinżied is-subparagrafu li ġej:
“Ir-regoli dettaljat għall-implimentazzjoni tal-kwoti ta' tariffi għall-prodotti taz-zokkor taħt l-intestaturi Nri 1701 u 1702 għandhom jiġu determinati mill-Kummissjoni skond il-proċedura stabbilita fl-Artikolu 42(2) tar-Regolament (KE) Nru 1260/2001 tad-19 ta' Ġunju 2001 dwar l-organizzazzjoni komuni tas-swieq fis-settur taz-zokkor (*).
(*) ĠU L 178, 30.6.2001, p. 1. Ir-Regolament kif emendat l-aħħar bir-Regolament tal-Kummissjoni (KE) Nru 39/2004 (ĠU L 6, 10.1.2004, p. 16).”" 						
Artikolu 2
Dan ir-Regolament għandu jidħol fis-seħħ fl-1 ta’ Lulju 2005.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 28 ta’ Frar 2005.